Det kunne være gået helt galt, da en 20-årig mand onsdag eftermiddag kørte på Skræppedalsvej på Mors - 300 meter syd for Sallingsundbroen. I et sving forsøgte den unge morsingbo at overhale to biler, men undervejs opdagede han, at der kom en modkørende og trak derfor ind mellem de to biler, han forsøgte at overhale. Men det skete tilsyneladende med så høj fart, at bilen væltede om på siden. - Bilen kom ud i rabatten, blev slynget rundt i luften og landede på stranden 79 meter længere fremme, fortæller politiassistent Niels Bach fra lokalpolitiet i Thisted. Ud over den 20-årig mand bag rattet var to unge mænd på 18 og 16 år passagerer i bilen. Bilen blev totalskadet, men de tre unge mænd slap alle med småknubs. - Det må betegnes som helt mirakuløst, siger Niels Bach.
Tre unge mænd fra Mors slap yderst heldigt fra færdselsuheld syd for Sallingsundbroen.